Skole: Steeds geen datum vir ander grade se terugkeerAngie Motshekga. Foto: Jairus Mmutle/GCIS Die minister van basiese onderwys het Dinsdagaand bevestig dat skole op 1 Junie vir gr. 7’s en gr. 12’s sal heropen. Geen aanduiding is egter gegee oor wanneer leerders van ander grade of kinders in kleuterskole en dagsorgsentrums sal kan terugkeer nie. Minister Angie Motshekga het tydens ŉ perskonferensie gesê alle voorsorg is getref om te verseker dat skole gereed is om gr. 7- en gr. 12-leerders op 1 Junie te ontvang. Die minister kon egter nog nie sê wanneer leerders in ander grade sal kan terugkeer skool toe nie en het bloot gesê dat dié besonderhede “later” bekendgemaak sal word. Skole is reeds sedert 18 Maart gesluit om die verspreiding van Covid-19 te voorkom. “Ons is ook in gesprek met die departement van maatskaplike werk om te bepaal wanneer sentrums vir vroeë kinderontwikkeling mag oopmaak.” Die minister het wel gesê dat albei departemente werk sal maak daarvan om te verseker dat dié sentrums vroeër kan oopmaak as wat aanvanklik beplan is. Motshekga het gesê die rede waarom alle leerders nie op een slag kan terugkeer skool toe nie, is omdat behoorlike sosiale afstande nie gehandhaaf sal kan word in oorvol klaskamers nie. “Ons is in die proses om verskeie voorstelle te oorweeg, soos die gebruik van ander fasiliteite soos skoolsale en tente as klaskamers.” Sy sê die nuwe skoolkalender sal “binnekort” in die Staatskoerant gepubliseer word. Gr. 12’s van Xhentse Senior Secondary in die Oos-Kaap. (Foto: Groundup/Manqulo Nyakombi) “Ons het van die begin af geweet dat kontakonderrig móét voortgaan. Skool gee aan kinders struktuur. Verskeie internasionale liggame ondersteun dié siening. Ons kan egter nie toelaat dat dit ten koste van onderwysers en leerders se gesondheid is nie.” Volgens die minister sal alle onderwysers – nie net dié vir gr. 7 en gr. 12 nie – komende Maandag terugkeer skool toe. Die departement het aanvanklik beplan dat onderwysers op 18 Mei teruggaan skool toe. “Dit is omdat dit in sommige gevalle langer gevat het as wat ons aanvanklik gedink het om beskermende toerusting en noodsaaklikhede soos watertenks, maskers en handreinigers vir skole te bestel en af te lewer. Die minister het die versekering gegee dat alle skole teen 1 Junie behoorlik toegerus sal wees. Skole vir leerders met spesiale behoeftes sal anders benader word. “Ons besef dat baie van hierdie skole ook terapie aan leerders bied en dat langdurige afwesigheid van skole dié leerders besonder negatief kan beïnvloed. Daarom sal ons nie ŉ stelselmatige benadering vir terugkeer na dié skole volg nie.” Besonderhede in dié verband is egter ook nog nie gefinaliseer nie. Die minster het ook gesê spesiale maatreëls word getref om seker te maak openbare vervoer en die uitdeel van kos aan leerders vind op ŉ veilige en gesonde manier plaas. Die departement het wel gesê dat ouers die keuse sal hê om hul kinders tuis te onderrig, solank leerders behoorlik tuis onderrig word. Ouers sal egter hul kinders hiervoor moet registreer en ŉ behoorlike leerplan aan die departement voorlê. Die vraestel vir die matriekeindeksamen is ook reeds gereed en die departement het weer eens die versekering gegee dat die pandemie geen invloed op gr. 12’s se kurrikulum sal hê nie. Die eindeksamen sal wel na ŉ datum later in die jaar verskuif word.